CELEX: 32021D0215(01)
Language: sl
Date: 2015-11-27 00:00:00
Title: Sklep Komisije z dne 27. novembra 2015 o spremembi Sklepa Komisije 2011/C 253/04 o ustanovitvi strokovne skupine za trg plačilnih sistemov zaradi podaljšanja obdobja njegove veljavnosti 2021/C 52 I/01

15.2.2021   
               
               
                  SL
               
               
                  Uradni list Evropske unije
               
               
                  CI 52/1
               
            
         SKLEP KOMISIJE
         z dne 27. novembra 2015
         o spremembi Sklepa Komisije 2011/C 253/04 o ustanovitvi strokovne skupine za trg plačilnih sistemov zaradi podaljšanja obdobja njegove veljavnosti
         (2021/C 52 I/01)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju naslednjega:
         
                     (1)
                  
                  
                     Komisija je s sklepom z dne 29. avgusta 2011 (1) ustanovila strokovno skupino za trg plačilnih sistemov. Navedeni sklep se uporablja do 31. decembra 2015. Cilj strokovne skupine je služiti kot formalna platforma za strukturno izmenjavo mnenj z akterji na trgu o vprašanjih, ki izhajajo iz izvajanja in razlage direktive o plačilnih storitvah (2007/64/ES) (2). Direktiva o plačilnih storitvah je bila nedavno revidirana (3). V tesni povezavi z revizijo direktive o plačilnih storitvah sta Parlament in Svet 29. aprila 2015 sprejela Uredbo (EU) 2015/751 Evropskega parlamenta in Sveta (4) o medbančnih provizijah za kartične plačilne transakcije. Za trg plačil je poleg tega značilen hiter tempo inovacij. Po vsej Evropi se sprejemajo različne pobude za spodbujanje in usmerjanje trga k večji standardizaciji in inovacijam, med katerimi sta tudi Interesna skupina za kartice in Evropski odbor za plačila male vrednosti. Zaradi izzivov, ki izhajajo iz tega razvoja, bo še naprej potreben formalen forum za deležnike, ki bo omogočal strukturno izmenjavo mnenj o vprašanjih, povezanih s tem razvojem dogodkov. Zato je primerno, da strokovna skupina, imenovana „strokovna skupina za trg plačilnih sistemov“, nadaljuje svoje delo še nadaljnjih pet let.
                  
               
                     (2)
                  
                  
                     Sklep z dne 29. avgusta 2011 bi bilo zato treba ustrezno spremeniti –
                  
               SKLENILA:
         
            Edini člen
            
               (1)   V odstavku 5 člena 4 sklepa z dne 29. avgusta 2011 se besedilo „štiri leta“ nadomesti s „pet let“.
            
            
               (2)   Odstavek 7 člena 5 se nadomesti z naslednjim:
               
                  „Komisija objavi vse zadevne dokumente o dejavnostih skupine (kot so dnevni redi, zapisniki in prispevki sodelujočih), in sicer tako, da jih vključi v register strokovnih skupin Komisije ali podobnih subjektov, ali prek povezave iz navedenega registra na posebno spletišče, kjer so informacije na voljo. Izjeme glede objave morajo biti predvidene, kadar bi razkritje dokumenta oslabilo varstvo javnega ali zasebnega interesa, kakor je opredeljeno v členu 4 Uredbe (ES) št. 1049/2001.“
               
            
            
               (3)   V členu 8 sklepa z dne 29. avgusta 2011 se datum „31. decembra 2015“ nadomesti z datumom „31. decembra 2020“.
            
         
         
            V Bruslju, 27. novembra 2015
            
               
                  Za Komisijo
               
               Jonathan HILL
               
                  Član Komisije
               
            
         
         
            (1)  Sklep Komisije z dne 29. avgusta 2011 o ustanovitvi strokovne skupine za trg plačilnih sistemov (UL C 253, 30.8.2011, str. 3).
         
            (2)  Direktiva 2007/64/ES Evropskega parlamenta in Sveta z dne 13. novembra 2007 o plačilnih storitvah na notranjem trgu in o spremembah direktiv 97/7/ES, 2002/65/ES, 2005/60/ES in 2006/48/ES ter o razveljavitvi Direktive 97/5/ES (UL L 319, 5.12.2007, str. 1).
         
            (3)  Direktiva (EU) 2015/2366 Evropskega parlamenta in Sveta z dne 25. novembra 2015 o plačilnih storitvah na notranjem trgu, spremembah direktiv 2002/65/ES, 2009/110/ES ter 2013/36/EU in Uredbe (EU) št. 1093/2010 ter razveljavitvi Direktive 2007/64/ES (UL L 337, 23.12.2015, str. 35).
         
            (4)  UL L 123, 19.5.2015, str. 1.